Številka: 603-9/2024-1

Datum: 16. 1. 2024

**OSNOVNIM ŠOLAM MOL**

**VPIS V 1. RAZRED OSNOVNE ŠOLE ZA ŠOLSKO LETO 2024/25**

Obveščamo vas, da bo **vpis učencev v 1. razred osnovne šole za šolsko leto 2024/25**

na vseh javnih osnovnih šolah v Ljubljani potekal

**vsak delovni dan od 12. 2. 2024 do 15. 2. 2024**

**od 8. do 12. ure in od 16. do 18. ure.**

Vpis bo organiziran v prostorih šole in bo potekal osebno. Starše spodbujamo, da pridejo v šole skupaj z otroki.

Šola v vabilu staršem in na spletnih straneh navede elektronski naslov in telefon kontaktne osebe.

**Kdo se letos vpisuje?**

Starši morajo vpisati v 1. razred osnovne šole otroke, ki bodo v koledarskem letu, v katerem bodo začeli obiskovati šolo, dopolnili starost šest let. **Osnovne šole za šolsko leto 2024/25** vpisujejo otroke, rojene **v letu 2018**.

**Odlog šolanja in izobraževanje na domu**

Otroku se lahko začetek šolanja odloži za eno leto na predlog staršev, zdravstvene službe ali na podlagi odločbe o usmeritvi Zavoda RS za šolstvo, če se ugotovi, da otrok ni pripravljen za vstop v šolo. Glede postopka ugotavljanja pripravljenosti in odložitve šolanja je pristojna šolska svetovalna služba.

Na podlagi Zakona o osnovni šoli imajo starši pravico vpisati otroka v javno osnovno šolo ali v zasebno osnovno šolo s koncesijo.

Za svojega otroka lahko starši organizirajo izobraževanje na domu, ki pa ga ne priporočamo zaradi velike kakovosti pouka in drugih dejavnosti v osnovnih šolah in širših pozitivnih učinkov obiskovanja pouka v šoli, kot so medsebojno učenje veščin, sodelovanje in druženje otrok. V tem primeru mora biti otrok vpisan v svojo matično šolo ali, v primeru prepisa, v eno izmed drugih osnovnih šol, ki vodi dokumentacijo o njegovem izobraževanju na domu. Starši so dolžni najpozneje do začetka šolskega leta (to je do 31. 8. 2024) o izobraževanju otroka na domu pisno obvestiti osnovno šolo, v katero je otrok vpisan, pri tem pa ji posredovati vse podatke, ki jih predpisuje določba 89. člena Zakona o osnovni šoli.

**V katero šolo se vpiše otroka in kako poteka prepis v drugo šolo?**

Starši svoje otroke vpišejo v šolskem okolišu glede na stalno ali začasno prebivališče (matična šola). Šolski okoliš se preveri na spletnih straneh Mestne občine Ljubljana – zavihek *Moja Ljubljana – Otroci – Osnovne šole* ali na spletnih straneh Ministrstva za izobraževanje, znanost in šport (aplikacija SOKOL).

Starši lahko vpišejo otroka v 1. razred v šolo zunaj svojega šolskega okoliša, če šola, v katero želijo vpisati otroka, s tem soglaša in se predhodno o tem dogovori s šolo iz matičnega okoliša; torej, če so izpolnjeni pogoji, v skladu z Uredbo o merilih za oblikovanje javne mreže osnovnih šol, javne mreže osnovnih šol in zavodov za vzgojo in izobraževanje otrok in mladostnikov s posebnimi potrebami ter javne mreže glasbenih šol (Uradni list RS, št. 16/98, 27/99, 134/03, 37/16 in 4/18; v nadaljevanju: Uredba).

Vpis v 1. razred v šolo zunaj šolskega okoliša, v katerem otrok prebiva, se izvede tako, da starši najprej vpišejo otroka v šolo v svojem šolskem okolišu, najpozneje v 14 dneh po izteku roka za vpis pa vložijo pri šoli, v katero želijo vpisati otroka, vlogo za prepis. Šola, na katero so starši naslovili vlogo za prepis, je dolžna o tem odločiti v 30 dneh od dneva, ko je prejela vlogo, in pred tem pridobiti soglasje otrokove matične šole.

**Kdaj šola lahko izda soglasje za prepis?**

Pri vpisu otrok v 1. razred so ljubljanske osnovne šole dolžne ravnati v skladu z Uredbo in poskrbeti z medsebojnim obveščanjem in soglašanjem za enakomerno zasedenost osnovnih šol in uravnoteženo prehajanje učencev med šolami različnih šolskih okolišev. Pri tem šola lahko soglaša s prepisom otroka, če s tem ni kršena pravica drugih staršev, da vpišejo otroka v šolo v svojem šolskem okolišu, če to ne povzroči oblikovanja dodatnih oddelkov oziroma zagotavljanja novih prostorov in če se s tem v šoli v šolskem okolišu, kjer učenci prebivajo, ne zmanjša število oddelkov, kar bi povzročilo spremembo statusa šole ali njeno ukinitev.

**Pravica do brezplačnega prevoza učencev v osnovni šoli**

Pravico do brezplačnega prevoza imajo na podlagi 56. člena Zakona o osnovni šoli tisti učenci v osnovni šoli, ki obiskujejo šolo v svojem šolskem okolišu in zanje velja, da je njihovo prebivališče oddaljeno več kot štiri kilometre od osnovne šole ali da pristojni organ za preventivo v cestnem prometu ugotovi, da je ogrožena varnost učenca na poti v šolo.

Brezplačni prevoz, ne glede na oddaljenost prebivališča od osnovne šole, Mestna občina Ljubljana v skladu s 56. členom Zakona o osnovni šoli zagotavlja tudi učencem s posebnimi potrebami, ki obiskujejo redne osnovne šole, in učencem, ki so vključeni v zavode za vzgojo in izobraževanje otrok in mladostnikov s posebnimi potrebami, če je tako določeno v odločbi o usmeritvi. O načinu prevoza se šola dogovori s starši in lokalno skupnostjo, sklene se pogodba.

**Brezplačni krajši programi za 5 do 6 let stare otroke, ki še ne obiskujejo vrtca**

Za otroke, ki niso vpisani v programe predšolske vzgoje v vrtcih in ki bodo s 1. septembrom 2024 vstopili v prvi razred osnovne šole, je v Vrtcu Andersen organiziran brezplačen krajši program. V program se lahko vključijo tudi njihovi mlajši, 4-letni sorojenci, in tudi otroci z odloženim šolanjem, ki še ne obiskujejo vrtca. Program bo potekal v enoti Marjetica, Bitenčeva 4, v popoldanskem času, vanj pa se lahko vpišejo otroci s celotnega območja Ljubljane. Program je brezplačen.

Ob vpisu naj šola starše seznani z možnostjo obiskovanja krajšega programa in jim izroči informacijo ter vpisnico, nato pa vse zbrane vpisnice posreduje v Vrtec Andersen.

Za več informacij se lahko šola in starši obrnejo na svetovalno delavko vrtca Nadjo Beguš, ki je dosegljiva na elektronski pošti nadja.begus@vrtecandersen.si ali na tel. številki 01 583 82 18.

**Dodatna pojasnila**

Starši lahko dodatna pojasnila o vpisu otrok dobijo na vseh ljubljanskih osnovnih šolah in na Oddelku za predšolsko vzgojo in izobraževanje MU MOL, Ljubljana, Resljeva 18, ali na elektronskem naslovu izobrazevanje@ljubljana.si.

Dodatne informacije so dostopne tudi na spletni strani Mestne občine Ljubljana – zavihek *Moja Ljubljana – Otroci – Osnovne šole.*

Šolam želimo uspešen vpis, vsem staršem in otrokom pa prijeten prvi stik s šolo ter uspešno šolsko leto 2024/25.

Lepo vas pozdravljam.

*Marija Fabčič*

 vodja Oddelka za predšolsko

 vzgojo in izobraževanje

Poslano v vednost:

* zasebnim šolam s sedežem na območju MOL
* javnim vrtcem v MOL
* Odseku za odnose z javnostmi MU MOL